**НАРОДНО ЧИТАЛИЩЕ „ЖЕЛЕЗНИК-1988“ - СТАРА ЗАГОРА**

6014Стара Загора, ул.“Младост“№29, тел. 0889678770

**ДО КМЕТА**

**НА ОБЩИНА СТАРА ЗАГОРА**

**Г-Н ЖИВКО ТОДОРОВ**

**О Т Ч Е Т**

за дейността на читалището през изминалата 2022 година

 Уважаеми дами и господа, скъпи читалищни дейци, приятели,

В началото на всяка календарна година правим равносметка за постиженията и проблемите през изминалата, като анализираме работата и проявите на самодейните състави, и финансовото състояние на читалището. Грижата за създаване на условия за развитие творческите способности на различните възрастови и социални групи от населението, винаги е била на дневен ред при нас. Сред основните ни задачи и приоритети е - запазване и подпомагане на съществуващите състави, издирване и насърчаване развитието на млади таланти, с осигуряване изявата им в местни общоградски и национални форуми. Потребността от творчески занимания, от сценични изяви и общуване с публиката, се оказа по-силна от страха, идващ от връхлетялата ни пандемия. След двегодишните забрани, свързани с мерките за безопасност от КОВИД 19,– с нетърпение чакахме да започнем отново репетициите и участия в предстоящите празници.

 На първата сбирка с децата, през февруари, Председателят на читалището Д. Генчева връчи грамотите, от участията им в Празника на райската ябълка - с. Хрищени, от Националния пленер за детска рисунка “Пещера 21“ и фестивала “От Игнажден до Коледа“, с. Горно Ботево, като пожела на всички - една здрава, успешна и ползотворна година, и почерпи за наградата си, от участието в Литературния конкурс – „Най-хубавият Коледен подарък“, на НЧ „Отец Паисий 1893“, Велинград - книгата „Глина“, от Виктория Бешлийска.

 Поради строгата забраната на РЗИ , за втора поредна година пропуснахме един от най-колоритните празници с жените - Бабин ден. Затова пък, на 14 февруари се възползвахме от „разхлабване“ на мерките и в умален състав, отбелязахме - „Трифон Зарезан“. След ритуалното зарязване на лозата, в двора на читалището, с кратка тематична програма - в залата на читалището, почетохме празника,при спазване мерките на РЗИ.

На 17.02., .в Денят на Добротата, беседвахме за цената на Доброто, на жестове на внимание, разбиране и морална подкрепа, към близки приятели и колеги, изпаднали в трудно положение; за спонтанни актове на помощ и съпричастност, към случайни непознати хора в нужда - с примери от ежедневието и социалните мрежи. С жените от читалището, на драго сърце приехме идеята, да изработим голяма мартеница, с която да участваме в изложбата на читалищата - във фоайето на общината.

 - 2 --

 Клуб „Сръчни ръце“, под ръководството на Елена Ганева, набеляза проектите и със закупените прежди, започнахме трескава работа – едни навиваха кълбета, други изрязваха шаблони, трети майсторяха пискюли. Резултатът беше впечатляващ!

На 18.02., отбелязахме 149-та годишнина от обесването на Васил Левски, с тематично есе, в залата на читалището, а на 19.02. - се включихме в традиционното почистване на паметника на Джуранлийския бой, край - Калитиново, със засаждане на дръвчета - инициатива на г-н Гино Гинов, по повод 3-ти март . Изкачени на върха на могилата, за снимка пред паметника, с кратко слово за живота и делото на Апостола, отдадохме заслужена почит, в деня на обесването му.

 На 22.02. комплектувахме, мартеничките за груповите домове в квартал „Железник“ и за инициативата -„Да подарим радост“, на болно-лежащите от Дома за възрастни хора в квартал „Зора“. С кошничка пълна, с картички и мартеници – съвместна проява с децата от 4-б клас, при СУ “Железник“, с класен ръководител г-жа Кисьовска, в навечерието на 1-ви март – Празника на Баба Марта, ги разнесохме по места, за да спазим традицията и да ги зарадваме

В утрото на 1-ви март, един от най-хубавите празници през годината, с децата от Детска градина „Звездица“- посрещнахме Баба Марта, с песни стихове и танци.

 Същия ден, в ранния следобед, при спазване на мерките за безопасност, с жените от групата за фолклор, се поздравихме за Деня на самодейността и си разменихме мартенички за здраве. Специален поздрав, с пожелания за здраве и успехи, отправи г-жа Стефка Нанковска – Главен специалист в АБ “Железник“. Вечерта присъствахме на Концерта на възпитаниците от музикалното училище - в който участва и нашата Патрисия - от Школата за народно пеене .

В зимните вечери, съобразявайки се с изискванията на РЗИ , репетирахме индивидуално с децата от школата за народно пеене, във връзка с обявения Детски национален конкурс „Славейче“- на Радио Стара Загора. Добили самочувствие, на 5 март, малките „певици“ приятно изненадаха с програма, празнуващите Осми март жени от квартала, в залата на заведението „Дрийм“.

За втора поредна година, Традиционният за квартала християнски празник на Сирни Заговезни -„Да прогоним заедно злото“, /на 6 март/ , не се проведе, поради твърдата забраната - за организиране на големи мероприятия на открито.

На Осми март – Международния ден на жената, с цвете, топли думи и хубави пожелания, поздравихме жените от пенсионерския клуб, в залата на ресторант „Седмиците“, а на следващия ден – 9.03. с жените от ФГ “Огърлица“ почетохме празника си, в умален състав, в Клуб 66“.

Красив, цветен и вълнуващ „Празник на мама“, проведохме на 10.03., съвместно с децата на ДГ “Звездица“, от групата на г-жа Трендафилова.

 С ентусиазъм и голямо старание, се включихме и в инициативата за преписване на ръка, на „История славянобългарская“ - по повод честването на 300 години от рождението на Паисий, 60 години от канонизирането му и 260 г., от написването на „История славянобългарская“.

На 23 март, по покана на Народно читалище „Съзнание“- с. Християново, изнесохме самостоятелен фолклорен концерт, посветен на Осми март и Първа пролет. В продължение на два часа, жителите на селото се радваха на програмата, от стихове и песни, изпълнени от фолклорните формации „Огърлица“ и „Герданче“ при читалището и солистите към тях.

 - 3 -

По повод Деня на хумора и шегата , на 2.04./неделя/, с живущите в квартала и жените от ФГ “Огърлица“, отбелязахме Празника на анекдота - с песни, сценки и вицове. Дария Стоянова поздрави жените с две хумористичните песни: „Станала е рано баба“ и „Тръгна Желка на оране“.

В утрото на 10 април, три деца от Школата за народно пеене, при читалището, с голямо вълнение пристъпиха в сградата на Радио-Стара Загора. Тук вече бяха надошли много други, от различните краища на страната, за участие в поредното издание на Детския национален конкурс за народно пеене „СЛАВЕЙЧЕ“ . Ранният час, изпълнението без съпровод и председателството на Петя Панева – Гласът на България, си бяха истинско предизвикателство за всички. Макар да им беше за пръв път - Патрисия Динева, Вилиана Генова и Дария Стоянова се справиха отлично. Последва, среща с Петя Панева, със снимки за спомен и сърдечни пожелания за големи творчески успехи. Денят беше неделя, отреден за това събитие и на чаша чай, в заведението „При кмета“ , споделихме емоциите с децата от представянето им, и хубавите отзиви на журито.

На 19 април, се включихме в Маратона „Четяща Стара Загора“, с четене на откъси от книгата на Виктория Бешлийска „Глина“.

На Велики четвъртък, занесохме яйца и бои, при децата в груповите домове в квартала -сами да боядисат и нашарят яйцата, поради забраната за влизане на странични лица в сградата. Същия ден, /21.04/,с децата от групата на г-жа Цветана Димитрова, при ДГ “Звездица“, представихме един чудесен обичай, за традициите при подготовката за Празника на празниците – Великден, с песни, стихове и шарене на Великденски яйца.

На 23 април, Велика събота, в предаването „От извор се песен лее“ на Радио Стара Загора, Водещият Александър Костадинов връчи златния медал на Дария Стоянова, от Радио-конкурса “Славейче“. Тя, на свой ред, поздрави слушателите от ефира на радиото с няколко песни на живо, под съпровод на акордеон и ги покани да заповядат, след два дни, на Великденския празник, в квартал „Железник“. На 25 април, втория ден на Великден, живущите и гостите на –„Железник“, изпълниха площада, за традиционния Великденски празник, провеждан ежегодно в понеделник – „Да запеем, заиграем на Великден, на мегдана“. В програмата, освен нашите „славейчета“, участваха танцьорите от ДЮТС “Броеничка“, с р-л Данаил Тодоров, артистите от ОФА “Загоре“ и народният певец Веско Василев, с песните на който започна Великденското хоро.

На 27 април, светла сряда, продължихме с проявите, по програмата на Маратона „Четяща Стара Загора“, с любими разкази, на чаша чай и курабийки.

На другия ден,/28.04./, в редуциран състав, с жените от ФГ “Огърлица“ участвахме в Семинара, организиран от Община Стара Загора и РЕКИЦ, по повод предстоящия Регионален преглед за събора в - „Копривщица – 2022“ , където по покана на акад. Крум Георгиев, групата ни се представи с образци на автентични песни, пред колегите от областта.

На 11 май, отбелязахме Деня на светите братя Кирил и Методий, след което, почетохме празника на солистката на ФГ „Огърлица“ - Дженка Георгиева, по повод рождения й ден.

 Благодарим на ръководството на Тракийско дружество „Одринска епопея“ – за възможността, на 14 май, да пътуваме с тях, до Хасково, където с ФГ „Огърлица“ участвахме в Националния събор -“Китна Тракия пее и танцува“, проведен в Парк „Кенана“- Хасково .

 - 4 -

На 21 май – Денят на светите равноапостоли Св. Константин и Елена, с жените от ФГ “Огърлица“ и Дария Стоянова, от школата за народно пеене, се представихме във Фолклорния събор “Еленово 2022“, от където се завърнахме с два медала - златен за Дария Стоянова и второ място, сребърен медал – за група „Огърлица“. На 24 май - Денят на българската азбука, просвета и култура, и на славянската писменост, се включихме в Празничното шествие, организирано от Община Стара Загора, а от 11 часа, същия ден, децата от ФГ “Герданче“, участваха в Празничния концерт, на сцената на площада пред общината, съвместно с детски състави от ЦПЛР.

Сбъдна се една отколешна мечта на читалището и на любителите на народни танци, и хорА в квартала - организирането на празнични НЕДЕЛНИ хорА - всяка последна неделя от месеца. Искрено благодаря на общинския съветник от квартал „Железник“ - г-н Гино Гинов, на Анелия Овчарова, от Отдел „Култура“ в общината и лично на г-жа Милена Желева – Заместник кмет на Община Стара Загора, за разбирането подкрепата и решаването на проблема с осигуряване на средства, за озвучаване на проявите. Стартът - беше на 29 май, с участието на Танцов Фолклорен клуб, при Община Стара Загора, с ръководител Марина Тенева. Въпреки нестабилното време, близо час преди началото, по пейките на площада вече бяха насядали, най-нетърпеливите хороводци. Водещ на събитието беше г-жа Стефка Нанковска –Главен специалист в АБ “Железник“. Празникът откриха „славейчетата“ на читалището, след което сладкодумната Сия Петкова разказа „приказката“ за създаването на танцовия състав, за турнетата и успехите им. След концертната програма, бяха показани основните стъпки на някои неравноделни тактове - Дайчево хоро, Пайдушко хоро, Копаница . В разучаването им се включиха част от присъстващите, което е и една от идеите ни. Празникът продължи с изпълнения на народната певица Ирина Бойчева и право тракийско хоро, на което се хванаха всички любители на хорАта. По покана на Библиотека „Родина“, на 31.05., присъствахме на една вълнуваща среща, с писателя Георги Господинов–по повод представяне на книгата му „Времеубежище“.

Първи юни – Международният ден на детето, в квартала, бе отбелязан с поредица от прояви, по групи в ДГ „Звездица“ и с общ Празник - в двора на градината, пред родителите и живущите от квартала, по повод изпращането на четвъртите групи – на училище, в първи клас.. Втори юни – Денят на Ботев и загиналите за свободата на България, отбелязахме с импровизирано четене на Ботевите стихове, час преди да пуснат сирените на обяд - с майките, ползващи Детската площадка, в двора на читалището.

И тази година, на 4.юни, участвахме в Петия национален фолклорен събор на цветята - „С мирис на теменуги“, организиран от НЧ “Ахинора - 2006“, Яворово и бяхме отличени с четири награди в четирите конкурса: - Първа място - с Диплом и златен медал за Детска фолклорна група „Герданче“; - Златен медал за Дария Стоянова -5г.,“- най-малък участник в събора; - Награда за ФГ “Огърлица“- за авторска Песен /находка/ „Замириса на бял ранен босилек“ ; - Специалната награда от Конкурса – за цветя, изработени от естествени материали /„Саксия с теменужки“- изработени от мъниста за Клуб „Сръчни ръце“./

На 9 юни, с песни, искрени благопожелания и скромна почерпка, отбелязахме рождения ден на доайена в групата - 86 години, на винаги усмихнатата ни Елена Ганева .

 - 5 -

В неделния ден, на 12 юни, се явихме на Регионалния преглед за - събора в Копривщица, с ФГ “Огърлица“, и солистите Дженка Георгиева и Стана Милчева, и ДФГ “Герданче“, със солисти Дария Стоянова и Патрисия Динева, от школата за народно пеене. След заседание на Комисията от фолклористи, бе обявено, че всички наши участници се допускат за - събора на Копривщица. На 16.06., участвахме в Срещата, по повод честването на Паисий Хилендарски и отчитане на резултатите от собствено-ръчния препис - с участието на йеромонах Гавраил от манастира „Св. Зограф“, в Атон, и Димо Узунов, инициатор на проявата.

В съботния ден, на 18 юни, зачетохме две стойностни събития в града ни, на които отдадохме нужното внимание и уважение с присъствието си, и поднесените поздравителни адреси с цветя, по повод честването на „90 години жизнен път и 70 години творческа дейност“, на акад. Крум Георгиев – Юбилейния концерт, в оперния театър, и 10-годишнината на Клуб за български народни танци „Тракийци“ - Танцовия спектакъл, със специалното участие на СЕСТРИ ДИНЕВИ.

На 24 юни, Еньовден, спазихме традицията и в ранното утро - с жените от квартала обходихме района около – „Железник“ и си набрахме от билките, които добре познаваме.

В съботата, на 25 юни, с Групата за фолклор „Огърлица“ и децата от ДФГ „Герданче“, участвахме в още един красив Еньовденски събор - „Празник на билките, слънцето и минералната вода“, и отбелязването на 70-годишнината от създаването на читалището в Старозагорски минерални бани. Домакините и колегите от съседните села бяха подредили сергии с вкусни пити, баници и други тестени специалитети, бурканчета с чист балкански мед от района на баните - от местни производители, пресни лековити билки и други характерни за региона продукти. На централно място бе поставен голям Еньовденски венец, от 77 и половина росни билки, набрани преди изгрев слънце от най-ранобудните стопани, през който всички минахме за здраве. На другия ден - 26.06 , проведохме нашето Юнско празнично, НЕДЕЛНО хоро, на площада в - “Железник“, с участието на Клуб за български народни танци „Тракийци“, с ръководители Таня и Иван Александрови. В програмата участваха и „славейчетата“ от читалището, Мъжката фолклорна група „Тракиец“, с. Тракия, и народният певец, солист на ТВ „Тянков“ – Сево Райков.

На 5 юли, с живущите от квартала и групата за фолклор, при читалището, посетихме Концерта на Общински фолклорен ансамбъл „Загоре“, в Античния форум „Августа Траяна“ и се насладихме на чудесната програма – под открито небе. На 8 юли, почетохме празника на една от най- изявените ни участнички и солистка във ФГ „Огърлица“- Динка Баракова, в залата на заведението „Октопод“ - с много поздравления, цветя, песни и танци. На 12 юли, получихме Дипломите на децата, отличени от участието им, в Международния детски конкурс на бесарабските българи - „онлайн“ - под надслов - „С багрите на Дунав“.

На 30 юли, съвместно с колегите от читалището в село Християново, организирахме екскурзия - до Котел, като съчетахме разходката, с участие на група „Огърлица“, в един интересен празник – Фестивал на етносите, багрите и котленския килим. Представянето ни на сцената беше съпроводено с много аплодисменти – и… нови запознанства с колеги. На връщане, се отбихме в село Коньово и посетихме „Дома на Доброто“ – къщата на Дядо Влайчо, където дълго ни разказваха за живота и пророчествата му.

 - 6 - На 6-ти август, потеглихме за Дванадесетия национален събор на българското национално творчество „Копривщица 2022“. Красиви гледки, столетни борове, сочно-зелени поляни, кристален въздух и една невероятна празничност – истинска, спонтанна, неподправена. Едно величие от багри, песни, танци, извиращи от дълбините на българската душевност. След непосилните преходи по стръмни пътеки, водещи към сцените за изява, умората отстъпи пред ентусиазма, въодушевлението и желанието, да покажем това, което можем. Жените от Фолклорна група „Огърлица“ и двете солистки Дженка Георгиева и Стана Милчева се представиха отлично! Блестящо се справиха и петгодишните дечица от - „Герданче“! Членът на журито, при връчване на грамотите, ни похвали, че „изпълненията ни се отличават с професионалното си звучене, но…песните ни не били автентични“?! Ласкави думи и поздравления получиха и петгодишните дечица, които сами се подредиха на сцената, сами си избраха тоналността и… с поемане на дъх, едновременно вярно и в темпо изпяха песните си, но.. те пък били “авторски“!? След явяването, се запътихме пеш към центъра на Копривщица, където ни очакваха за участие „на живо“, в предаването „От извор се песен лее“, на Радио - Стара Загора, излъчвано, чрез „мост“, от БНР- София, с Водеща – Цвети Радева. От сърце благодаря на жените от - “Огърлица“ и на дечицата от – „Герданче“, от най-малките – на пет години, до най-възрастната –на 86, които дадоха всичко от себе си и се справиха достойно. Удовлетворени, от представянето си, се завърнахме с пет медала – сребърни и бронзови - различни от очакванията ни, но пък, още по-амбицирани и мъдри, защото - „Всяко недоразумение е урок и стъпало към по-големия успех!“

 След коварния –КОВИД 19, осуетил участията ни в Празника на домата, в Горно Ботево и дълго чакания Събор „Богородична стъпка“, в края на август, на Старозагорски минералните бани, на 2.09. с жените от ФГ “Огърлица“ и ДФГ “Герданче“, участвахме в Празника на село Остра могила. С разтворени обятия и широка усмивка , Председателят на читалището- Георги Георгиев ни поведе към обновената сграда на читалищния дом, където ни посрещнаха две момичета в национални носии, с топли ухаещи пити. Поздравителни слова, стихове, песни, танци и … трепети - особено за дечицата от ДФГ „Герданче“. Изненада за всички беше участието на обичаните народни певци - Донка и Тодор Кожухарови, с песните на които се изви и хорото.

 На 3.09., по покана на Настоятелството на читалището, в с. Християново, за втора поредна година участвахме в Традиционния Общоселски събор, по повод християнския празник Рождество Богородично. Хубавото време, подредените маси и столове на площада, предразполагаха за „пищен“ празник. Освен ФГ „Огърлица“, ДФГ „Герданче“ и солистите, сред които и Катя Димитрова, от - Християново, програмата разнообразиха танцьорите от Клуб „Кортен“. След тях, Оркестър за народна музика „Стара Загора“, с ръководител Неделчо Тенев и народната певица Доротея Жекова, подхванаха ХОРО, което продължи до късно в нощта.

На 8 септември, на лятната сцена, в двора на Чирпанския музей - П.К. Яворов, се проведе Първият национален детски конкурс за народно пеене, на името на Голямата народна певица „Атанаска Тодорова“. С две песни от нейния репертоар, в Конкурса се представи Дария Стоянова - от Школата за народно пеене при читалището, която беше отличена с Голямата награда на Кмета на Община Чирпан – Ивайло Крачолов и на Председателя на журито. След официалното закриване, Председателят на журито, музикантът и почетен гражданин на Чирпан - Атанас Стоев - ръководител на Оркестър „Канарите“, дойде лично да ни поздрави за безапелационното й представяне, снима се с нея за спомен и й пожела - „да продължава все така напред!“ Събитието, беше отразено с много снимки и записи в медиите.

 7 -

На 17 септември, се включихме в инициативата – „Да почистим България за един ден“, като освежихме пейките, и съоръженията на детската площадка, в двора на читалището.

В съботния ден, на 24. 09., участвахме във Втория Национален празник „Винониада 2022“, в село Винарово, с Кулинарно изложение на традиционни ястия от националната ни кухня. Представихме се с пита „Маргарита“ и „Наложен Сакарски зелник“ , със „Стар фасул в гювеч“, и „Кьопоолу“, приготвени от Дженка Георгиева, от Клуба на любителите - кулинари. И когато след програмата засвириха музикантите от Оркестър „Камчия“- Варна, площадът изведнъж се изпълни с народ и се изви едно хоро, каквото само в този край може да се види.

В навечерието на Пети октомври – Празника на Стара Загора и на квартала ни, носещ едно от имената на града, на 4.10., с красив фолклорен Концерт, подарък от ОФА „Загоре“, отбелязахме 143-годишнина от възстановяването на Стара Загора и 35 години от първото честване на празника. Сърдечно благодарим на артистите от Ансамбъл „Загоре“, които с песните и хората си, повдигнаха духа на съкварталците и предизвикаха много радост и празнично настроение .

По повод Празника на града и Международния ден на музиката, с жените от ФГ “Огърлица“ се поздравихме, в залата на ресторант „Дрийм“ - с част от наградата, от Събора в Еленово. Това съвпадна с едно щастливо събитие за Динка Баракова, която стана за втори път пра-баба .

На 8 октомври в Казанлък се проведе, Национален младежки фестивал на изкуствата -“ТАЛАНТИ“, в салона на Военния клуб, в който децата от Школата за народно пеене при читалището и Формация “Герданче“ се представиха отлично и се завърнаха със седем златни медала. Поздравления за: Анет Добрева, Дария Стоянова, Симона Пламенова, сестричките Ивелина и Десислава Йовчеви, и Катя Димитрова! Златен медал получи и ДФГ “Герданче“. На 12 октомври, участвахме в Семинара, организиран от РЕКИЦ , на тема „Разработване и управление на проекти“ с лектор – г-жа Бонка Мангърова. Същия ден, в студиото на Радио Стара Загора, бе реализиран запис на Дария Стоянова – награда от Конкурса „Славейче 2022“, от тон-режисьора Георги Генов - песента „Иван по двори ходеше“ – на Пенка Павлова, с нов аранжимент на Ангел Чакъров - Диригент на Ансамбъл „Загоре“, в съпровод на оркестъра при ансамбъла.

На Петковден, получихме наградите си от Събора на цветята „С дъх на теменуги“ - Яворово 2022. С красивите Дипломи и медали, организаторите ни бяха изпратили и две бутилки бяло вино, с етикет –„АХИНОРА“, -на името на читалището – специален жест от спонсорите на проявата.

В съботния ден, на 15 октомври, отново се включихме в инициативата на г-н Гино Гинов и освежихме пейките, беседките и детските кътове –този път, в новия Парк „Артилерийски“.

Специална покана ни отведе, на 18.10., в Арт-фоайето на Радио Стара Загора, на представянето на книгата „Необикновени“ – литературен дебют на Цветомира Йорданова, ученичка от 9-ти клас на ПГСА „Любор Байер“, дъщеря на музиканта Йордан Севов. Проявата бе част от програмата на „Есенните литературни дни“, в града. На 19 октомври, Деня на Св. Иван Рилски Чудотворец, проведохме Среща - „На чаша чай“, в залата на ресторант „Седмиците“, с жените от Пенсионерския клуб в квартала и Добра Русева, която сподели впечатления и снимки, от едномесечното си пребиваване в САЩ.

 На 20 октомври, събрахме рисунките от децата - за Националния конкурс „Есента в миниатюри“, организиран от НЧ“Пробуда-1880“, град Бургас и ги изпратихме по пощата.

 - 8 -

Петото издание на Националния Конкурс за изпълнители на забавна песен с фолклорни мотиви - „Песен от извора“, организиран от Студия - „Розов свят“, с ръководител Веселин Божков, се проведе на 22 и 23 октомври, на сцената на НЧ “Климент Охридски“. Сред многобройните участници от цяла България, представител на нашето читалище, бе най-малката участничка - Дария Стоянова –на 6 години. Със самочувствие на „певица“, и в двата дни, тя откри конкурсната програма, с песните „Без радио не мога“- на Лили Иванова и „Тръгна Желка на оране“- в нов, аранжимент, аплодирана от публиката – предимно участници в проявата. Водена от голямото желание да пее на сцена, въпреки настинката и хремата, при много сериозна конкуренция, тя се представи отлично и бе класирана на трето място, в първа възрастова група - от 8 - до 10 години. На 28 октомври посетихме Премиерата, на трите книги, от поредицата „Стара Загора - 100 портрета“- документални автобиографични разкази на личности, с принос в образованието културата, изкуството и науката“, организирана от Община Стара Загора, в Културен център.

Когато идеите са споделени със съмишленици от читалище, училище и детска градина, успехът винаги е гарантиран, а радостта от празника – всеобща и голяма. Денят на народните будители, в –„Железник“, отбелязахме на 30.10., неделя, в навечерието то 1-ви ноември. Най-нетърпеливите посетители от груповите домове в квартала, отрано заеха пейките, в очакване на началото. Като водещи на проявата дебютираха Десислава и Моника, от 11 клас в СУ “Железник“.. Децата от ДГ “Звездица“, под ръководството на г-жа Меглена Колева, представиха кратка тематична програма, а след тях Симона Динчева, от школата на Марижана - при НЧ „Г. Бакалов“ изпълни песента „България“. Фолклорната част започна с изпълнения на „мънистата“ от -„Герданче“, които освен в групата, се представиха и индивидуално. След тях, щафетата поеха - „Дълбоченчета“, от НЧ “Развитие“, с. Дълбоки. Градусът на настроението се вдигна, когато излязоха музикантите, певците и танцьорите от ПААФ „Дълбоки“ и започна веселието. Гости на проявата бяха г-н Гино Гинов – общински съветник в Комисията по култура и г-н Радостин Танев – Заместник кмет на Община Стара Загора. Празникът завърши с поредното октомврийско НЕДЕЛНО хоро на площада. В поредицата от прояви, организирани от Община Стара Загора и Библиотека „Родина“, посетихме : - Срещата с детския писател Димитър Никленов, приятел на читалището ни - 3.11., във фоайето на Радио-Стара Загора, с представяне на книгите му „С вкус на лимон“ и „Приказки за лека нощ“; - Срещата с поета Йордан Пеев, с авторски рецитал, от стихове на последната му стихосбирка „Ръце за даване“, в Регионална библиотека „З. Княжески“; и Двучасовия поетически, трубадурски двубой, между Старозагорската поетеса Мария Донева и Елка Стоянова от Бургас, проведени в петъчната вечер на 11.11., във фоайето на народната опера . На 17.11., участвахме в семинара, организиран от РЕКИЦ – Стара Загора, за читалищата от областта, на който бяха разгледани – проекти, за финансиране на селските читалищата. На 19 .11., един необичайно топъл и слънчев есенен ден, ни очакваха две стойностни прояви. Рано сутринта се запътихме за „Празника на ореха“, в с. Оряховица, където вече на площада беше инсталирана уредбата, и подредена Кулинарна изложба с топли хлябове и други тестени изделия. Освен с програма на групата за фолклор– се представихме и в Кулинарната изложба, с пита и „сладки ореховки“. От тук, продължихме за Хрищени, където вече беше започнал Празникът на райската ябълка - събитие в което участваме от създаването му . На този празник, традиционно се събират, любителите на фолклорното предаване „От извор се песен лее“– или, т.н. „Хрищенска чета“ - „сериозни“ любители на фолклора, идващи от близо и далеч, от региона на Радио Стара Загора.

- 9 -

 След представянето ни на площада, по покана на водещия Мирослав Василев – от Радио Стара Загора, участвахме „на живо“- директно от мястото на събитието, в изнесеното студио - в библиотеката, с изпълнение на авторската ни песен за Празника на райската ябълка.

И тази година, на 21.11., в ДГ “Звездица“, отбелязахме един от големите християнски празници „Въведение Богородично“ - Денят на християнското семейство. След Празничен водосвет за здраве, отслужен от свещеник в Храма „Св. Николай“, децата от градината изпълниха тематична програма със стихове и песни за добротата и любовта, за закрилата от мама, татко, баба и дядо, и за потребността от всички в семейството.

След отличното ни представяне през юли в Бесарабския конкурс- „Багрите на Дунав“ –получихме нова покана, на 29.11., за участие в Международния фестивал на българската култура „Българи да си останем“- „онлайн“ формат, по повод Деня на бесарабските българи . На 7 .12., участвахме в организираната от РЕКИЦ, Среща – семинар, за читалищата от Област Стара Загора, на тема „Традиционната култура - извор на знания, умения и навици... „ , с лектор акад. Крум Георгиев. На 10 декември, с ФГ “Огърлица“ , участвахме в Петия Национален фолклорен фестивал „От Игнажден до Коледа. Традиции и съвременност“, с китка - „Зимни седенкарски песни. Празникът беше уникален с това, че след явяването в конкурсната програма, навън имаше инсталирана уредба, с импровизирана сцена, на която желаещите да се изявяват, свиреха и пееха колкото и каквото си искат, докато други - играеха хоро на площада. След обстойно прослушване на всички участници, журито обяви наградите, като ние бяхме отличени със златен медал и Диплом за отлично представяне. По покана на организаторите, от Мини „Марица изток“, Дария Стоянова бе включена в Поздравителна програма с професионалисти музиканти и танцьори, за Коледните тържества, пред служителите и работниците от Комплекс - „Марица изток - във вечерите 15 и 21 декември, проведени в почивната им база на Старозагорски минерални бани.

Верни на традициите, на 16 декември, коледарчетата от Детска градина „Звездица“ огласиха улиците на квартал „Железник“. Облечени в нови ямурлучета, с накичени калпачета и красиви геги, те радваха живущите и минувачите с песните си, и допринасяха за празничното настроение, в наближаващата Коледа. С песни и наричания, гостуваха при служителите от АБ “Железник“ и Второ РПУ в квартала – като славеха и благославяха, за здраве и берекет. С удоволствие, и тази година, с жените от ФГ “Огърлица“ и децата от Школата за народно пеене при читалището, участвахме в „Празника на пелина“, с. Змейово - на 17.12. Рано в утринта,– площадът пред читалището вече беше изпълнен, със сергии, участници и гости, дошли да се порадват на най-хубавия празник в селото. Една част от посетителите, сядаха на пейките, пред импровизираната сцена, снимаха клипове и моменти от програмата, други се разхождаха из сергиите и опитваха от бъчвите с вино, и от мезетата на апетитно ухаещите скари. Празникът разнообразиха Оркестър „Южни ритми“ с - Донка и Тодор Кожухарови Прибрахме се, удовлетворени от представянето, от споделените емоции при срещите с колеги, и декемврийското слънце, което щедро напичаше и правеше празника още по-красив. На 19.12., децата от школата за народно пеене при читалището поздравиха с кратка програма, празнуващите Коледа, жители на квартал „Железник“, в залата на ресторант „Дрийм“. На 21.12., с жените от ФГ “Огърлица“ и - пенсионерския клуб в квартала, се събрахме на Коледно парти, в Бар „Кависта“, и се поздравихме за успехите през отиващата си 2022 година. Пожелаехме си – „Весела Коледа!“ и „Здрава, успешна и благодатна 2023 Година!“

- 10 -

Такава беше изминалата 2022 година - поредната динамична, напрегната, но успешна за нашето читалище. Не може да не признаем, че ни беше трудно. Трудно – без нужните финансови средства, свързани с отопление, интернет, канцеларски материали и други консумативи. Сериозният финансов недостиг, натрупан през годините от оскъдната субсидия, с която не можем да покрием дори минималната заплата на единствената платена бройка, говори ясно, за нуждата от финансова подкрепа. Опитите ни да кандидатстваме за допълнителна субсидирана бройка през годините, останаха без резултат. Читалището няма земя, няма и арендатори, както е в селата, а спонсорите са рядкост. Базата ни също не позволява за отдаване под наем. Искрено вярвам, че ще се намери форма и начин – за подпомагане бюджета на читалището, като се вземат под внимание усилията, които полагаме в системната работата със самодейците и успехите които бележим - в културния живот на квартала и общината Скъпи приятели, от името на Настоятелството, първо, искам да благодаря на всички самодейци - на жените от ФГ “Огърлица“, за отговорността и ентусиазма им, за тяхната безкористност и всеотдайност при реализиране на празниците, концертите, съборите и участията в проявите; - да благодаря на децата, от ДФГ “Герданче“, които повярваха в моженето си и постигнаха отлични резултати в изявите си, както и на техните родители за отношението и търпението им! Благодаря и на моя съпруг Гено Генов, който от първия ден - с основаването на читалището, безвъзмездно съпровожда с акордеона на всички участници, при всички поводи и с личната си кола, осигурява превоза на самодейците при участията извън града. Изказвам благодарността си и към колектива на Детска градина “Звездица“, и лично към г-жа Галина Стрезева - Директор на градината; - към г-жите Живка Кисьовска и Траяна Кайрякова - от СУ “Железник“, за ползотворното ни сътрудничеството при съвместните прояви. Сърдечно благодаря на г-н Гино Гинов - общински съветник , от квартала, на г-жа Стефка Нанковска – Главен специалист в АБ “Железник“, за помощта, подкрепата и готовността им винаги да са в услуга на читалището, - на служителките от бюрото Албена Щерева и Росица Славова, за благоприятния социален климат в сградата! Благодаря ви, колеги! Специално искам да благодаря и на членовете на Настоятелството, и на Проверителната комисия, за споделените отговорности и готовността им да работят за успеха и по-доброто бъдеще на НЧ “Железник - 1988“.

Приятели, посоката, в която вървим, вече 35 години е вярна . Нашето читалище има завоювани позиции в областта на фолклора, традициите и обичаите, и през годините е спечелило доверието и подкрепата на общността, с признат потенциал за откриване, подготовка и насърчаване изявата на таланти - за укрепване на гражданското общество. Със своята устойчивост и гъвкавост, съчетани с опита, натрупан през годините и многообразието от културно-просветни дейности, читалището ни ще продължи да работи - за задоволяване на културните потребности на населението от квартала и за стимулиране творческите изяви на самодейците – за реализация на духовните им стремления. Благодаря ви за вниманието!

Изготвил : Динка Генчева- Председател на НЧ “Железник – 1988“: